16.

panee merkille, että komissio arvioi parlamentin 21. lokakuuta 2021 antamassa päätöslauselmassa vahvistettujen seitsemän edellytyksen osalta, että virasto on edistynyt merkittävästi viimeksi kuluneiden puolentoista vuoden aikana mutta lisätoimia on vielä tehtävä; katsoo kunkin seitsemän edellytyksen osalta seuraavaa: a) on pettynyt siihen, ettei virasto edelleenkään pysty täyttämään asetuksen (EU) 2019/1896 vaatimusta, jonka mukaan joulukuuhun 2020 mennessä on otettava palvelukseen vähintään 40 perusoikeusvalvojaa; pitää valitettavana, että tähän mennessä palvelukseen on astunut vasta kaikkiaan 20 perusoikeusvalvojaa, joista viisi AD-tasolla ja 15 AST-tasolla, minkä vuoksi vuoden 2019 vastuuvapausmenettelyssä asetetun ensimmäisen edellytyksen noudattaminen on viivästynyt merkittävästi; panee merkille, että seuraavista rekrytointivaiheista päättää perusoikeusvastaava ja ne toteutetaan pääjohtajan kabinetista riippumattomasti; panee merkille, että perusoikeusvastaava sai helmikuun 2022 lopussa päätökseen menettelyn, joka koski kahdenkymmenen AD-tehtäväryhmään kuuluvan perusoikeusvalvojan palvelukseenottoa, mutta tähän toiseen erään kuuluvat henkilöt eivät vielä tähän mennessä ole astuneet palvelukseen; pitää valitettavana, että näistä kahdestakymmenestä uudesta perusoikeusvalvojasta kahdeksan oli jo palveluksessa AST-tehtäväryhmässä, minkä vuoksi on käynnistettävä täydentävä hakumenettely; pitää myönteisenä viraston ja Euroopan unionin perusoikeusviraston välistä tähän palvelukseenottoon liittyvää yhteistyötä; b) panee merkille, että kaikki kolme varapääjohtajaa on otettu palvelukseen ja he ovat aloittaneet työnsä virastossa; c) panee merkille, että pääjohtaja allekirjoitti 25. helmikuuta 2022 pysyväisohjeen, joka koskee mekanismia, jota sovelletaan viraston toimien rahoituksen peruuttamiseen tai toimien keskeyttämiseen, lopettamiseen tai käynnistämättä jättämiseen; panee merkille, että asetuksen (EU) 2019/1896 46 artiklassa edellytetään, että viraston pääjohtaja keskeyttää tai lopettaa toimen tai jättää sen käynnistämättä, jos on olemassa perusoikeuksien loukkauksiin liittyviä riskejä; panee merkille, että virasto ei arvioinut toimintaansa Kreikassa, vaikka jäsenvaltioiden toimielinten, Euroopan neuvoston ja YK:n raportit osoittavat, että virasto toteutti operaatioita alueilla, joilla tapahtui samaan aikaan perusoikeusloukkauksia; korostaa, että tämän kohdan g alakohdassa tarkoitetun (toiminnan keskeyttämistä Unkarissa koskevan) edellytyksen täyttäminen on olennainen osa asetuksen (EU) 2019/1896 46 artiklan asianmukaista täytäntöönpanoa sellaisena kuin se on esitetty kyseisessä edellytyksessä; d) panee merkille, että pääjohtaja allekirjoitti huhtikuussa 2021 SIR-mekanismia koskevan tarkistetun pysyväisohjeen, jossa määritellään perusoikeusvastaavan rooli prosessissa; panee merkille, että pääjohtaja ja perusoikeusvastaava ovat esittäneet tämän menettelyn käytännön täytäntöönpanosta raportin, jossa todetaan, että menettelyä on tarpeen edelleen tarkistaa; korostaa lisäksi, että vaikka SIR-mekanismi ei automaattisesti käynnistäkään tutkintaa, siitä aiheutuu jatkotoimia ja sen avulla perusoikeusvastaava voi ottaa johdon; panee merkille, että virasto ei ole vielä asettanut jäsenvaltioille määräaikoja sille, milloin niiden on vastattava SIR-raporttiin; e) panee merkille, että virasto on hyväksynyt erityissääntöjä perusoikeusvastaavan riippumattomuuden takaamiseksi ja ottanut palvelukseen ja hyväksynyt uuden perusoikeusvastaavan sekä tämän varahenkilön; panee merkille, että virasto on laatinut perusoikeusstrategian ja toimintasuunnitelman, hyväksynyt perusoikeusvalvojille tarkoitettua perusoikeuskoulutusta koskevan koulutusohjelman ja myös tarkistanut valitusmekanismiaan; f) panee merkille, että virasto on saattanut päätökseen pätevyyden hallintaa koskevan hankkeen täytäntöönpanon ja ottanut käyttöön lisäarvoa tuottavan tietämyksenhallinta- ja tiedonsaantitarvepolitiikan, johon ollaan parhaillaan tekemässä parannuksia, kun taas tilannetietoisuuden ja seurannan osaston muutosohjelman täytäntöönpano ja henkilöstöresurssien arviointi ovat edelleen kesken; panee merkille, että virasto on lykännyt suosituksen 5 täysimääräisen täytäntöönpanon määräaikaa 30 päivään kesäkuuta 2022 eli tilintarkastustuomioistuimen erityiskertomuksessa esitettyä tavoiteajankohtaa myöhemmäksi, koska tekeillä on virallinen analyysi erityisesti riskianalyysiin ja haavoittuvuusarviointiin liittyvien viraston henkilöstötarpeiden määrittämiseksi; g) panee merkille, että virasto jatkaa toimintaansa Unkarissa, vaikka Euroopan unionin tuomioistuin totesi komission vireille panemassa asiassa, että Unkarin toiminta on ristiriidassa direktiivin 2008/115/EY (4) ja Euroopan unionin perusoikeuskirjan kanssa; panee merkille, että virasto antaa operatiivista apua näissä palauttamisoperaatioissa; panee merkille, että on otettu käyttöön ylimääräisiä suojatoimia ja että kaikki Unkarista tulevat tukipyynnöt arvioidaan tapauskohtaisesti; panee merkille, että Frontexin valvontatyöryhmä kehotti virastoa keskeyttämään tukeen liittyvät toimensa Unkarissa; korostaa, että tuomioistuimen tuomiossa annetaan pääjohtajalle selkeät ohjeet siitä, että asetuksen (EU) 2019/1896 46 artikla on pantava täytäntöön ja toiminta Unkarissa on keskeytettävä; toteaa, että virasto on täyttänyt vain osittain parlamentin 21. lokakuuta 2021 antamassa päätöslauselmassa esitetyt edellytykset; kehottaa virastoa esittämään vastuuvapauden myöntävälle viranomaiselle yksityiskohtaisen etenemissuunnitelman siitä, miten se aikoo täyttää jäljellä oleviin huolenaiheisiin liittyvät edellytykset, sekä selkeän ja yksityiskohtaisen aikataulun näille toimille; kehottaa lisäksi virastoa toteuttamaan nopeasti kaikki OLAFin tutkimuksessa ehdotetut tarvittavat toimenpiteet voimassa olevan lainsäädännön mukaisesti ja tiedottamaan vastuuvapauden myöntävälle viranomaiselle viipymättä näiden menettelyjen laajuudesta ja aikataulusta; korostaa, että viraston vastaus on keskeinen elementti, jota on arvioitava varainhoitovuotta 2020 koskevassa vastuuvapausmenettelyssä;